## Odluka o gradskim porezima Grada Virovitice

### NN 76/2006 (10.7.2006.), Odluka o gradskim porezima Grada Virovitice

# GRAD VIROVITICA

1825

Na temelju članka 30. i 95. Zakona o
financiranju jedinica lokalne i područne (regionalne) samouprave (»Narodne
novine« broj 117/93, 33/00, 73/00, 59/01, 107/01, 117/01, 150/02. i 147/03.) i
članka 26. Statuta Grada Virovitice (»Službeni vjesnik Grada Virovitice« broj
1/06), Gradsko vijeće Grada Virovitice na 12. sjednici održanoj 28. lipnja
2006. godine, donijelo je

## ODLUKU

### O GRADSKIM POREZIMA

I. TEMELJNE ODREDBE

Članak 1.

Ovom se Odlukom utvrđuju vrste poreza, porezni
obveznik, osnovica, stopa i visina poreza, te način obračuna i plaćanja poreza
kao vlastitih prihoda Grada Virovitice.

II. VRSTE POREZA

Članak 2.

Gradu pripadaju sljedeći porezi:

1. prirez porezu na dohodak

2. porez na potrošnju

3. porez na kuće za odmor

4. porez na neobrađeno obradivo poljoprivredno
zemljište

5. porez na nekorištene poduzetničke nekretnine

6. porez na neizgrađeno građevno zemljište

7. porez na tvrtku ili naziv

1. Prirez porezu na
dohodak

Članak 3.

Prirez porezu na dohodak plaća se na porez na
dohodak od nesamostalnog rada, porez na dohodak od samostalne djelatnosti,
porez na dohodak od imovine i imovinskih prava, porez na dohodak od kapitala,
porez na dohodak od osiguranja i porez na drugi dohodak.

Članak 4.

Vrste poreza na dohodak, obračun, način i rokovi
plaćanja poreza na dohodak propisani su Zakonom o porezu na dohodak i
primjenjuju se pri utvrđivanju prireza porezu na dohodak.

Članak 5.

Obveznik prireza porezu na dohodak je fizička
osoba koja ostvaruje dohodak u Republici Hrvatskoj, a obveznik je poreza na
dohodak prema Zakonu o porezu na dohodak.

Članak 6.

Osnovica prireza poreza na dohodak je porez na
dohodak.

Članak 7.

Prirez porezu na dohodak plaća se po stopi od
10%

Članak 8.

Podaci o obračunatom i uplaćenom prirezu porezu
na dohodak na plaće, mirovine i druge dohotke od nesamostalnog rada unose se u
karticu poreza na dohodak od nesamostalnog rada.

Članak 9.

Prirez porezu na dohodak uplaćuje se u korist
Proračuna Grada Virovitice.

Članak 10.

Kada porezni obveznik poreza i prireza poreza na
dohodak dospjeli porez ne plati u propisanom roku, porez i prirez prisilno će
se naplatiti po odredbama Općeg poreznog zakona.

Kod više uplaćenog predujma poreza i prireza
porezu na dohodak izvršiti će se povrat u skladu s Općim poreznim zakonom.

2. Porez na potrošnju

Članak 11.

Porez na potrošnju plaća se na potrošnju
alkoholnih pića (vinjak, rakija i žestoka pića), prirodnih vina, specijalnih
vina, piva i bezalkoholnih pića u ugostiteljskom objektu po stopi od 3%.

Članak 12.

Bezalkoholna pića u smislu članka 11. ove
Odluke, smatraju se prirodni voćni sokovi (juice) kao
i sva osvježavajuća gazirana bezalkoholna pića, te mineralne i gazirane vode.

Članak 13.

Obveznik poreza na potrošnju jest pravna i
fizička osoba koja pruža ugostiteljske usluge.

Članak 14.

Osnovica poreza na potrošnju iz članka 11. ove
Odluke jest prodajna cijena pića, po kojoj se pića prodaju u ugostiteljskim objek­tima bez poreza na dodanu vrijednost.

Članak 15.

Porez na potrošnju alkoholnih i bezalkoholnih
pića i piva obveznik poreza obračunava i plaća u rokovima i na način propisan
Zakonom o porezu na dodanu vrijednost.

Obračunati i plaćeni porez iskazuje se na način
propisan Zakonom o porezu na dodanu vrijednost.

*3. Porez na kuće za
odmor*

Članak 16.

Porez na kuće za odmor plaćaju pravne i fizičke
osobe koje su vlasnici kuća za odmor.

Kućom za odmor smatra se zgrada ili dio zgrade
ili stan koji se koristi povremeno ili sezonski.

Kućom za odmor, u smislu ovoga Zakona ne
smatraju se gospodarstvene zgrade koje isključivo služe za smještaj
poljoprivrednih strojeva, oruđa i drugog pribora.

Članak 17.

Porez na kuće za odmor plaća se u iznosu od
10,00 kuna po četvornom metru korisne površine kuće za odmor.

Članak 18.

Pod korisnom površinom kuće za odmor u smislu
članka 17. ove Odluke smatra se neto površina kuće za odmor ili stana.

Članak 19.

Obveznici poreza na kuće za odmor dužni su
nadležnom poreznom tijelu dostaviti podatke o kućama za odmor, koje se odnose
na mjesto gdje se nalaze ti objekti, te korisnu površinu do 31. ožujka godine
za koju se utvrđuje porez.

Porez na kuće za odmor plaća se u roku od 15
dana od dana dostave rješenja o utvrđivanju poreza.

4. Porez na neobrađeno
obradivo poljoprivredno zemljište

Članak 20.

Porez na neobrađeno obradivo poljoprivredno zemljište
plaćaju vlasnici ili zakupci toga zemljišta ako zemljište ne obrađuju godinu
dana i duže.

Pod neobrađenim obradivim poljoprivrednim
zemljištem ovoga članka smatra se zemljište koje se po svojoj veličini, klasi i
kulturi može obrađivati i privesti poljoprivrednoj proizvodnji, ali ga ne
obrađuju vlasnici ili zakupci tog zemljišta.

Članak 21.

Porez na neobrađeno obradivo poljoprivredno
zemljište plaća se po jednom hektaru neobrađenog obradivog poljoprivrednog
zemljišta, godišnje, u kunama u sljedećim iznosima:

|  |  |  |  |
| --- | --- | --- | --- |
| Klasa | I | II | III |
| 1. na oranice | 400 | 150 | 100 |
| 2. na povrtnjake | 500 | 200 | 150 |
| 3. na voćnjake | 600 | 250 | 200 |
| 4. na vinograde | 700 | 300 | 250 |
| 5. na livade | 200 | 75 | 50 |

Članak 22.

Porez na neobrađeno obradivo poljoprivredno
zemljište ne plaća se na zemljište koje je povjereno na privremeno upravljanje
Gradu.

Porez na neobrađeno obradivo poljoprivredno
zemljište ne plaćaju vlasnici koji zbog starosti nisu u mogućnosti obrađivati
zemljište ili je vlasnik bio spriječen veći dio godine zbog bolesti.

Vlasnici neobrađenog obradivog poljoprivrednog
zemljišta iz stavka 2. ovoga članka dužni su dostaviti medicinsku dokumentaciju
nadležnog liječnika nadležnom tijelu koje utvrđuje porez.

Članak 23.

Obveznici poreza na neobrađeno obradivo
poljoprivredno zemljište dužni su dostaviti podatke o mjestu, veličini, klasi i
kulturi zemljišta do 31. ožujka godine za koju se utvrđuje porez.

Porez na neobrađeno obradivo poljoprivredno
zemljište plaća se u roku od 15 dana od dana dostave rješenja o utvrđivanju
poreza.

5. Porez na nekorištene
poduzetničke nekretnine

Članak 24.

Porez na nekorištene poduzetničke nekretnine
plaća se na nekretnine namijenjene obavljanju poduzetničke djelatnosti
(proizvodni i drugi poslovni prostori) koji se ne koriste.

Pod nekorištenim poduzetničkim nekretninama iz
stavka 1. ovoga članka smatraju se nekretnine u kojima se ne obavlja djelatnost
godinu dana i duže.

Članak 25.

Obveznik poreza na nekorištene poduzetničke
nekretnine je fizička ili pravna osoba, vlasnik nekretnine.

Članak 26.

Osnovica poreza na nekorištene poduzetničke
nekretnine je korisna površina nekretnine izražena u četvornim metrima.

Članak 27.

Porez na nekorištene poduzetničke nekretnine
plaća se u godišnjem iznosu od 15,00 kuna po četvornom metru korisne površine
nekorištene poduzetničke nekretnine.

Članak 28.

Oslobađaju se obveznici poreza na nekorištene
poduzetničke nekretnine plaćanja poreza, ako se nekretnine ne mogu koristiti
zbog elementarnih nepogoda, zbog smrti obveznika dok se ne riješe nasljedna
prava.

Porez na nekorištene poduzetničke nekretnine ne
plaća se na nekretnine koje su povjerene na privremeno upravljanje Gradu.

Porez na nekorištene poduzetničke nekretnine ne
plaća se na nekretnine koje imaju svojstvo kulturnog dobra prema Zakonu o
zaštiti i očuvanju kulturnih dobara.

Članak 29.

Obveznici poreza na nekorištene poduzetničke
nekretnine dužni su dostaviti podatke o nekorištenim poduzetničkim nekretninama
do 31. ožujka godine za koju se utvrđuje porez.

Porez na neiskorištene poduzetničke nekretnine
plaća se u roku od 15 dana od dana dostave rješenja o utvrđivanju poreza.

6. Porez na neizgrađeno
građevno zemljište

Članak 30.

Porez na neizgrađeno građevno zemljište plaćaju
pravne i fizičke osobe koje su vlasnici neizgrađenog građevnog zemljišta.

Pod neizgrađenim građevnim zemljištem iz stavka
1. ovoga članka smatra se zemljište koje se nalazi unutar granica građevnoga
područja naselja na kojemu se u skladu s prostornim planom mogu graditi
građevine za stambene, poslovne i druge namjene, a na kojemu nije izgrađena
nikakva građevina. Neizgrađenim građevnim zemljištem smatra se zemljište na
kojemu postoji privremena građevina za čiju izgradnju nije potrebno odobrenje
za gradnju kao i za zemljište na kojemu se nalaze ostaci nekadašnje građevine.

Članak 31.

Osnovica poreza na neizgrađeno građevno
zemljište je površina neizgrađenog građevnog zemljišta izražena u četvornim
metrima.

Porez na neizgrađeno građevno zemljište plaća se
u iznosu od 5,00 kuna po četvornom metru neizgrađenog građevnog zemljišta godišnje.

Članak 32.

Obveznici poreza na neizgrađeno građevno
zemljište dužni su dostaviti podatke o mjestu i veličini neizgrađenog građevnog
zemljišta do 31. ožujka godine za koju se utvrđuje porez.

Porez na neizgrađeno građevno zemljište plaća se
u roku od 15 dana od dana dostave rješenja o utvrđivanju poreza.

*7. Porez na tvrtku ili
naziv*

Članak 33.

Tvrtka ili naziv u smislu ove Odluke, smatra se
ime pravne i fizičke osobe pod kojom trgovačko društvo ili obrt posluje i
sudjeluje u pravnom prometu.

Tvrtkom se ne smatraju natpisi na klupama,
stolovima i otvorenim prodajnim mjestima na tržnici na kojima se prodaju
živežne namirnice, te natpisi što ih građevinska poduzeća ističu na
gradilištima.

Članak 34.

Obveznici poreza na tvrtku ili naziv su pravne i
fizičke osobe koje su obveznici poreza na dobit ili poreza na dohodak i
registrirane su za obavljanje djelatnosti.

Osobe iz stavka 1. ovoga članka koje u svojemu
sastavu imaju poslovne jedinice (prodavaonice, pogone, radionice, restorani i
slično), obveznici su poreza na tvrtku za svaku poslovnu jedinicu.

Poslovne jedinice u sastavu pravne i fizičke
osobe koje su smještene na području grada Virovitice plaćaju 50% propisanog
poreza na tvrtku ili naziv za svaku poslovnu jedinicu bez obzira na lokaciju
sjedišta tvrtke.

Članak 35.

Porez na tvrtku ili naziv plaćaju godišnje
pravne i fizičke osobe koje su obveznici poreza na dobit ili poreza na dohodak
i registrirane su za obavljanje djelatnosti.

Pravne osobe do 50 zaposlenih djelatnika 500,00
kuna,

od 51 do 250 zaposlenih djelatnika 1.000,00
kuna,

više od 250 zaposlenih djelatnika 1.800,00 kuna.

Fizičke osobe koje obavljaju samostalnu
djelatnost:

– samostalni ugostitelji, trgovačke i zabavne
radnje 400,00 kuna,

– proizvodne, uslužne i druge djelatnosti 200,00
kuna.

Članak 36.

Porez na tvrtku ili naziv, plaća se u roku od 15
dana od dana dostave rješenja kojim je porez na tvrtku odnosno naziv utvrđen.

Ako se tvrtka upiše u registar nakon 30. lipnja
u godini u kojoj se utvrđuje porez, porezna obveza se umanjuje za 50% od iznosa
utvrđenog poreza.

Ako tvrtka prestane s radom u prvoj polovici
godine, plaća 50% propisanog poreza na tvrtku.

Ako je tvrtka registrirana za sezonsko
obavljanje djelatnosti porez na tvrtku plaća se u iznosu od 50% propisan
člankom 35. ove Odluke.

Članak 37.

Ako postoji više vlasnika obrtničke radnje ili
tvrtke plaća se samo jedan porez.

Članak 38.

Porez na tvrtku ili naziv ne plaća pravna ili
fizička osoba:

– koja ne obavlja djelatnost,

– koja je brisana iz odgovarajućeg registra ili
je postupak brisanja iz registra u tijeku.

Smatra se da pravna ili fizička osoba ne obavlja
djelatnost, u smislu stavka 1. ovog članka, kada u prethodnom poreznom
razdoblju nije imala iskazanu poreznu osnovicu u godišnjoj poreznoj prijavi
poreza na dobit, odnosno poreza na dohodak.

Za oslobađanje od plaćanja poreza, u smislu
stavka 1. ovoga članka, porezni obveznik dužan je nadležnom tijelu koje
utvrđuje porez dostaviti potrebnu dokumentaciju do 30. travnja godine za koju
se utvrđuje porez.

Članak 39.

Porez na tvrtku ili naziv ne plaćaju:

– državna tijela, jedinice lokalne i regionalne
samouprave, fondovi, ustanove, humanitarne organizacije, te registrirane
političke stranke,

– fizička osoba koja samostalno obavlja
djelatnost – invalid Domovinskog rata.

Članak 40.

Obveznik poreza na tvrtku ili naziv dužan je
tvrtku ili naziv, promjenu imena tvrtke ili naziva, te svaku drugu promjenu
koja utječe na visinu poreza prijaviti nadležnom tijelu koje utvrđuje porez u
roku od 15 dana od upisa u registar, odnosno od nastale promjene.

III. NAČIN UTVRĐIVANJA I
NAPLATE POREZA

Članak 41.

Poslove u svezi s utvrđivanjem, evidentiranjem,
nadzorom, naplatom i ovrhom radi naplate poreza iz članka 2. ove odluke
obavljat će Ministarstvo financija – Porezna uprava, Područni ured Virovitica,
Ispostava Virovitica.

IV. PRIJELAZNE I ZAVRŠNE
ODREDBE

Članak 42.

Danom primjene ove Odluke prestaje važiti Odluka
o gradskim porezima (»Narodne novine« 3/02 i 164/04; »Službeni vjesnik Grada
Virovitice« 7/01 i 6/04).

Predmeti koji se nalaze u postupku rješavanja
završit će se sukladno odredbama Odluke o gradskim porezima (»Narodne novine«
3/02 i 164/04; »Službeni vjesnik Grada Virovitice« 7/01 i 6/04).

Članak 43.

Ova Odluka stupa na snagu osmog dana od dana
objave, a primjenjuje se od 1. listopada 2006. godine. Odluka će se objaviti u
»Narodnim novinama« i »Službenom vjesniku Grada Virovitice«.

Klasa: 410-01/06-01/07

Urbroj: 2189/01-06-06-1

Virovitica, 28. lipnja 2006.

Predsjednica

**Željka Grahovac, dipl. iur., v. r.**

Odluka, NN 76/2006-1825
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)